ВЕЋУ ЗА СТУДИЈЕ  
ПРИ УНИВЕРЗИТЕТУ У БЕОГРАДУ 

  	Одлуком већа за студије при Универзитету у Београду од 17. 02. 2025. године образована је комисија за оцену и одбрану мастер рада под насловом ,,Улога православне иконе у есхатолошком концепту схватања Цркве“ кандидата Жељка Павловића (студијски програм: Религија у друштву, култури и европским интеграцијама) у саставу:
Чланови комисије: 
Проф. др Раде Кисић, ванредни професор на Православном богословском факултету у Београду
Проф. др Владан Таталовић, ванредни професор на Православном богословском факултету у Београду
Ментор: 
Проф. др Зоран Крстић, редовни професор на Православном богословском факултету у Београду
Након што је прегледала текст мастер рада, Комисија подноси Већу за студије при Универзитету у Београду следећи










РЕФЕРАТ
о оцени мастер рада

БИОГРАФСКИ ПОДАЦИ О КАНДИДАТУ

Кандидат Жељко Павловић рођен је 4. октобар 1982. године у Крагујевцу (Република Србија). Основну школу „Радомир Лукић“ завршио је у Милошевцу, а потом Богословију „Свети Арсеније Сремац“ у Сремским Карловцима. Основне студије на Православном богословском факултету у Београду завршио је 2014. године. Запослен је као вероучитељ од 2007. године. Школске 2022/2023. године уписује први пут интердисциплинарне мастер студије Религија у друштву, култури и европским интерграцијама при Универзитету у Београду. Има сина Марка и живи у Ореовици, где је и свештеник при Цркви Успења Пресвете Богородице.

ОБРАЗЛОЖЕЊЕ
Мастер рад кандидата Жељка Павловића под насловом ,,Улога православне иконе у есхатолошком концепту схватања Цркве“ разматра предмет, циљ и методу обраде поменуте теме. Рад је урађен на 70 страница текста са одговарајућом литературом. Структуру рада чине увод, четири поглавља са потпоглављима и закључак, након кога је приложен списак коришћене литературе.
Циљ рада је да се кроз једно истраживање православног сликарства, али и генерално појма иконе/иконичности, укаже на које све конкретне начине (кроз иконографске изразе) Црква изображава Есхатон као будуће Царство Божије. Пошавши од појма есхатон, разматра се које је значење истине света најпре код старих Јелина, а потом код хришћана. Кључни моменат разматрања је хришћанско схватање есхатона као истине света у контексту живота Цркве, тј. Евхаристијске литургије као њеног најјаснијег опита и израза. То истраживање прате историјска и теолошка метода, у контексту анализе философских аспеката и библијских сведочанстава. То је дало могућност темељног сагледавања есхатолошког утемељења оправданости постојања православне иконе. Највећа пажња је усредсређена на расветљавање улоге иконе у есхатолошким аспектима схватања Цркве. Тумачењем ликовних израза путем православне иконе истичу се решења која доказују њену кључну улогу у свеобухватном литургијском опиту васкрсле творевине у Христу. 
Кандидат успешно користи компаративну методу у поређењу источног и западног схватања сликарства и решења која више или мање откривају есхатолошку усмереност Цркве. Читав рад указује не само на темељно обрађивање теме већ поступну анализу, која пружа конкретна решења и увиде у проблематику есхатолошког у православној икони. Читав садржај доприноси бољем визуелном разумевању улоге православне иконе у хришћанском животу.  
Прво поглавље (Увод): Представља методолошки оквир рада, у оквиру кога се дефинишу предмет и циљ израде истраживачког рада. У овом делу назначују се начини поступног испитивања теме, са конкретним низањем наслова и питања, које би довеле до одређених закључака у процесу истраживања. Најпре, значење појма есхатон, а потом Цркве као иконе Царства Божијег и православне иконе као ликовног израза православне (литургијске) вере. У поглављу се сумира и тематски костур од следећих целина: Есхатон као истина света, идентитет Цркве и њено есхатолошко усмерење, православна икона као есхатолошки призор вечности и хришћанско источно и западно схватање сликарске уметности.
Друго поглавље (Есхатон као истина света): Пружа детаљан увид у старојелинско схватање историје, тј. есхатона као протолошке реалности и како се та истина света исказује у уметности. Посебни примери у вајарству и сликарству пружају конкретнији увид у то објашњење јелинског схватња. Посебна пажња је посвећена хришћанском схватању есхатона као коначне и васкрсле реалности у Христу која ће се остварити у будућности. У овом делу приметно је упоређивање са старојелинским погледима на истину, са јасним истицањем различитости у међусобном схватању. 
Треће поглавље (Идентитет Цркве и њено есхатолошко усмерење): У овом поглављу се детаљно разматра у чему лежи идентитет Цркве и како се цео живот Цркве у Литургији као сржи усмерава ка изображавању Царства Божјег овде и сада у историји. Посебна пажња је посвећена православној икони као оној која следи литургијску визију света као „прозора вечности“. Приметно је и освртање на библијске основе литургијског контекста схватања православне иконе.   
Четврто поглавље (Православна икона као есхатолошки призор вечности): Анализира библијске цитате које се односе на Христово Оваплоћење и Васкрсење, који су поставили снажну догму оправданости икона. Нарочито се анализира васкрсни аспект иконе и како је биће представљено у контекст хришћанског схватања биће, тј. личности. Ту истину расветљава иконографско схватање нестворене (божанске) светлости као кључне у откривању есхатолошког постојања света у Христу. Као у присуству нестворене светлости у икони, тако и у специфичиним моментима њеног одсуства, у овом делу рада све је поткрепљено анализом конкретних иконографских примера. Посебна пажња посвећена је тумачењу како је на икони видљива благовест о победи смрти и то у контексту схватања слободе. На примерима одређених икона објашњава се преображена димензија простора и времена као факторима обједињавања у Васкрслом Христу и „обрнута перспектива“ као димензија која дијалошки отвара иконографски простор ка посматрачу. На крају, у овом делу рада, анализира се и постојање бесловене природе на икони и то у контексту хришћанског поимања личности што пружа увид у свеобухватност иконографске представе коначне и искупитељне реалности у Христу. 
Пето поглавље (Хришћанско источно и западно схватање сликарске уметности): Упоредном анализом, истакнути су најважнији детаљи у разликовању православне иконе и западних ликовних представа, нарочито у периоду ренесансе. На конкретним примерима указује се на различитост истицања есхатона у ликовном приказу. Анализирају се примери западног хришћанског сликања библијских сцена које више истичу историјски аспект у односу да есхатолошки. Поменута срж разликовања поткрепљена је примерима у којима се види праволинијско схватање светлости, једнострасност (историчност) Христове личности, естетика психолошког ефекта и простор „сужавајуће“ перспективе. Циљ анализе је указивање на слабљење есхатолошког аспекта хришћанске вере у овом делу Западне Европе. 
Шесто поглавље (Закључак): Износи резултате истраживања на основу анализе примера како библијских сведочанстава, тако и конкретно иконографских приказа. Нагласак је на појму иконе као „динамичне“ слике у контексту литургијске заједнице, али и ње као „статичне“ слике кроз коју се сагледава и партиципира искупитељна и васкрсла реалност света у Христу. Закључак истиче да је целокупан живот Цркве усмерен ка изображавању и ишчекивању Царства Божијег, што треба бити темељ црквеног идентитета. Икона је несумњиво непроцењиво наслеђе и конкретно визуелно решење која јача ту свест и дан-данас. 
ЗАКЉУЧАК
Анализирајући мастер рад „Улога православне иконе у есхатолошком концепту схватања Цркве“, који је написао кандидат Жељко Павловић, чланови комисије су се сложили у оцени да је рад резултат самосталног истраживања и да доноси свеобухватну теолошку интепретацију православне иконе у контексту есхатолошке перцепције хришћанске вере и Цркве. Рад се одликује прецизном методологијом и јасном структуром, којом су обухваћени сви кључни садржаји православне иконе. Посебан допринос рада огледа се у артикулацији православне иконе и литургијске визије света, где је икона прецизно дефинисана као „прозор“ у којем се види да нестворена светлост Царства Божијег улази у садашњу литургијску реалност. 
Научни допринос овог рада кандидата Жељка Павловића огледа се у свеобухватној и научно утемељеној интерпретацији православне иконе и њених садржаја који се односе на ликове, просторно-временску димензију, однос личности и партиципирање светлости. Аутор истиче важност иконе као могућност да се ојача аспект Цркве који указује на будуће Царство Божије. Применом критичког и научног приступа, кандидат је успешно расветлио важност иконичности у хришћанском разумевању личног односа са Богом и коначне реалности света. Кандидат је на адекватан начин интегрисао догматске, литургијске и историјско-уметничке аспекте теме показујући православно разумевање иконе, не као естетског предмета, већ као визуелне теологије и отеловљење вере у реалност будућег Века. Сврсисходно користи наведену литературу. 
На основу свега наведеног, Комисија закључује да је овај рад значајан искорак у изучавању православне иконе, јер представља заокружену, методолошки утемељену и теолошки кохерентну истраживачку студију. Кандидат је успешно одговорио на постављени истраживачки задатак, анализирајући есхатолошку димензију православне иконографије у светлу свеобухватног литургијског искуства Цркве, чиме мастер рад Жељка Павловића у потпуности испуњава све услове за јавну одбрану.

